LĪGUMS
	Rīgā,
	Līguma parakstīšanas datums ir pēdējā pievienotā drošā elektroniskā paraksta un tā laika zīmoga pievienošanas datums.

	Biedrība “Latvijas Olimpiskā komiteja”

	Reģistrācijas numurs:
	50008022421

	Adrese:
	Grostonas iela 6B, Rīga, LV-1013, Latvija

	Banka:
	Swedbank AS

	Norēķinu konts:
	LV38HABA000140J063161

	Bankas kods:
	HABALV22

	tās ģenerālsekretāra Raita Keseļa personā,

	turpmāk šī Līguma tekstā saukta „Pasūtītājs”, 

	no vienas puses,

	un

	Biedrība “Avantis”

	Reģistrācijas numurs:
	40008070114

	Juridiskā adrese:
	Blaumaņa iela 38/40 - 1, Rīga, LV-1011, Latvija

	Banka:
	Swedbank AS

	Norēķinu konts:
	LV33HABA0551003375799

	Bankas kods:
	HABALV22

	tās valdes locekles Ilonas Bičevskas personā,

	turpmāk šī Līguma tekstā saukta „Izpildītājs”,

	no otras puses,

	abas kopā turpmāk sauktas – Puses, bet katra atsevišķi – Puse, pamatojoties uz Pasūtītāja rīkotās iepirkuma procedūras “Par nometnes “Personības akadēmija” organizēšanu 2025. gadā” (iepirkuma identifikācijas numurs: LOK-2025/03) (turpmāk – Iepirkums) rezultātiem, saskaņā ar Iepirkuma komisijas 2025. gada 15.maija lēmumu Nr. 1.1. (protokols Nr. 4), noslēdz sekojošu līgumu (turpmāk – Līgums):



1. Līguma priekšmets
1.1. Pasūtītājs uzdod un apmaksā, un Izpildītājs apņemas kvalitatīvi, savlaicīgi un atbilstoši Līguma, Iepirkuma nolikuma (jo īpaši tā 4. pielikuma "Tehniskā specifikācija/tehniskais piedāvājums" ) un Izpildītāja Iepirkumā iesniegtā piedāvājuma (Līguma Pielikums Nr. 1) noteikumiem, organizēt nometni “Personības akadēmija” 2025. gadā (turpmāk – Nometne), sniedzot ar to saistītos mārketinga komunikācijas un sporta pasākumu reklamēšanas pakalpojumus (turpmāk – Pakalpojumi).
1.2. Izpildītāja sniedzamie Pakalpojumi, par kuriem Izpildītājs saņem samaksu saskaņā ar Līguma 2.1. punktu, ietver (atbilstoši Izpildītāja finanšu piedāvājuma (Pielikums Nr.1, no dokumenta "AVANTIS PIETEIKUMS_precizejumi.docx") pozīcijām 1-6):
1.2.1. Atlases posms, darba grupas vadība, nolikuma redakcija (attiecībā uz Nometnes iekšējiem dokumentiem), darbs atlases komandā - Projekta vadītāja funkciju nodrošināšana no Izpildītāja puses.
1.2.2. Nometnes organizēšana, kas sevī ietver:
1.2.2.1. Nometnes satura radīšanu un producēšanu saskaņā ar apstiprināto koncepciju;
1.2.2.2. Nometnes menedžmentu un tā koordinēšanu;
1.2.2.3. Nometnes vadītāja nodrošināšanu (atbildība par atļaujām, normatīvo aktu ievērošanu, saskaņošanu attiecībā uz Izpildītāja tiešajiem pienākumiem);
1.2.2.4. Nometnes audzinātāju nodrošināšanu (seši cilvēki uz astoņām Nometnes dienām);
1.2.2.5. Nometnes tehniskā menedžera nodrošināšanu;
1.2.2.6. Nometnes norises vietas sagatavošanu (uzbūve) un novākšanu (nobūve) attiecībā uz Izpildītāja pārziņā esošo aprīkojumu un zonām (paredzamais laiks – divas dienas);
1.2.2.7. Nometnes rekvizītu (kas nav Pasūtītāja tieši apmaksājamie saskaņā ar Līguma 1.3.7. apakšpunktu) sagādi un loģistiku (paredzamais laiks – četras dienas);
1.2.2.8. Skaņu operatora un DJ pakalpojumu nodrošināšanu Nometnes atklāšanā un noslēgumā;
1.2.2.9. DJ pakalpojumu nodrošināšanu Nometnes dalībnieku noslēguma ballītei;
1.2.2.10. Nometnes medmāsas pakalpojumu nodrošināšanu (astoņas Nometnes dienas).
1.2.3. Pasniedzēji un satura izmaksas - Pasniedzēju, lektoru un dienas satura autoru piesaiste un viņu atlīdzības segšana (izņemot tos, kuru izmaksas tieši sedz Pasūtītājs, ja tādi tiek specifiski norādīti un saskaņoti).
1.2.4. Tehniskais nodrošinājums un telpu īre (kas iekļauta Izpildītāja Līgumcenā):
1.2.4.1. Tehnikas īre, materiāli meistardarbnīcām un aktivitātēm (kas nav Pasūtītāja tieši apmaksājamie saskaņā ar Līguma 1.3.7. apakšpunktu);
1.2.4.2. Rāmja īre lielajam banerim (aptuvenais izmērs 4m x 3m) uz Nometnes laiku, ieskaitot tā montāžu un demontāžu;
1.2.4.3. Skaņu tehnikas noma Nometnes atklāšanai un noslēgumam (ja nav iekļauta Līguma 1.2.2.8. apakšpunktā);
1.2.4.4. Interviju/lekciju/meistardarbnīcu studijas iekārtojums (piemēram, piepūšamie dīvāni vai citas alternatīvas), ja tas ir Izpildītāja nodrošinājums;
1.2.4.5. TV ekrāna noma interviju/lekciju/meistardarbnīcu studijai, ja tas ir Izpildītāja nodrošinājums.
1.2.5. Transports (Izpildītāja vajadzībām):
1.2.5.1. Mikroautobuss Nometnes iekārtošanai (Izpildītāja pārziņā esošā daļa);
1.2.5.2. Autobuss Nometnes dalībniekiem vietējiem braucieniem Nometnes programmas ietvaros, ja tas ir Izpildītāja nodrošinājums un iekļauts Līgumcenā;
1.2.5.3. Degvielas izmaksas Izpildītāja transportam.
1.2.6. Nometnes dalībnieku un Izpildītāja lietotās tehnikas apdrošināšana (visu Nometnes laiku).
1.3. Pasūtītājs par saviem līdzekļiem tieši nodrošina un apmaksā šādu darbu un pakalpojumu izpildi, kas nav iekļauti Līguma 2.1. punktā minētajā Izpildītājam maksājamajā Līgumcenā (saskaņā ar Iepirkuma nolikuma Tehnisko specifikāciju un Izpildītāja finanšu piedāvājumu (Pielikums Nr.1, no dokumenta "AVANTIS PIETEIKUMS_precizejumi.docx") ):
1.3.1. Naktsmītnes un ēdināšanas pakalpojumus Nometnes norises laikā (kopējā summa 21’538,00 EUR (divdesmit viens tūkstotis pieci simti trīsdesmit astoņi euro un 00 centi) bez PVN, saskaņā ar finanšu piedāvājuma 7. pozīciju):
1.3.1.1. Naktsmītne Nometnes dalībniekiem (sešdesmit bērniem) no 2025. gada 8. jūnija līdz 15. jūnijam;
1.3.1.2. Naktsmītne Nometnes organizatoriem no Pasūtītāja un Izpildītāja puses (kopā līdz četriem cilvēkiem) no 2025. gada 7. jūnija līdz 15. jūnijam;
1.3.1.3. Naktsmītne Nometnes audzinātājiem un Izpildītāja piesaistītajiem brīvprātīgajiem (kopā līdz četrpadsmit cilvēkiem) no 2025. gada 8. jūnija līdz 15. jūnijam;
1.3.1.4. Ēdināšana Nometnes dalībniekiem (sešdesmit bērniem) trīs reizes dienā un launags no 2025. gada 8. jūnija (sākot ar vakariņām) līdz 15. jūnijam (beidzot ar brokastīm/pusdienām, atkarībā no programmas);
1.3.1.5. Ēdināšana Nometnes organizatoriem no Pasūtītāja un Izpildītāja puses (kopā līdz četriem cilvēkiem) atbilstoši Nometnes dalībnieku ēdināšanas grafikam no 2025. gada 7. jūnija vakara līdz 15. jūnijam;
1.3.1.6. Ēdināšana Nometnes audzinātājiem un Izpildītāja piesaistītajiem brīvprātīgajiem (kopā līdz četrpadsmit cilvēkiem) atbilstoši Nometnes dalībnieku ēdināšanas grafikam no 2025. gada 8. jūnija līdz 15. jūnijam;
1.3.1.7. Naktsmītne un ēdināšana Nometnes īpašajiem viesiem (saskaņojot ar Pasūtītāju).
1.3.2. Filmas licences iegādi Nometnes vajadzībām (saskaņojot ar Pasūtītāju);
1.3.3. Ieejas biļetes muzejos un citās Nometnes programmā iekļautās aktivitātēs Nometnes dalībniekiem un pavadošajam personālam (saskaņojot ar Pasūtītāju);
1.3.4. Kinoteātra vai līdzvērtīgas telpas īri filmu demonstrēšanai vai citiem pasākumiem (saskaņojot ar Pasūtītāju);
1.3.5. Specifisku telpu nomu Nometnes vajadzībām, kas nav iekļauta Izpildītāja Līgumcenā (piemēram, stadions, īpašas lielas koplietošanas telpas septiņdesmit cilvēkiem, ja tās nav nodrošinātas Nometnes bāzes vietā, Nometnes organizatoru papildu telpas, Nometnes viesu telpas, ja nepieciešams un saskaņots ar Pasūtītāju);
1.3.6. Nometnes ekstrēmā pārgājiena organizēšanu (viena diennakts ar nakšņošanu ārpus Nometnes bāzes vietas līdz sešdesmit bērniem un līdz astoņpadsmit Nometnes organizatoru komandai), ieskaitot inventāru, saturu, menedžmentu un instruktorus no piesaistītā pakalpojuma sniedzēja (saskaņā ar Izpildītāja Tehnisko piedāvājumu (Pielikums Nr.1) un Iepirkuma nolikuma Tehnisko specifikāciju);
1.3.7. Nometnes sagatavošanas materiālus, kas nav Izpildītāja tiešā atbildība saskaņā ar 1.2. punktu, tai skaitā:
1.3.7.1. Nometnes brošūru un programmu dizaina izstrādi un druku (ja nav Izpildītāja nodrošinājums);
1.3.7.2. Nometnes banerus un specifisku noformējumu (saskaņojot ar Pasūtītāju, ja pārsniedz Izpildītāja 1.2.4.2. punktā minēto);
1.3.7.3. Nometnes dalībnieku diplomu, pateicības rakstu Nometnes viesiem un organizatoriem dizainu un druku.
1.4. Izpildītājs apņemas pienācīgi administrēt un koordinēt ar Pasūtītāju Līguma 1.3. punktā minēto darbu un pakalpojumu saņemšanu no trešajām pusēm, nodrošinot finanšu dokumentu apriti un saskaņošanu ar Pasūtītāju, bet par šīm darbībām Izpildītājs nesaņem papildu atlīdzību virs Līgumā noteiktās Līgumcenas, un šīm izmaksām netiek pievienotas Izpildītāja komisijas, apkalpošanas vai administrēšanas maksas.
1.5. Visi Pakalpojumi tiek sniegti Nometnes norises vietā – Ventspils Olimpiskajā centrā, Ventspils valstspilsētas pašvaldības teritorijā, ja Līgumā vai Nometnes programmā nav noteikts citādi. Nometne tiek organizēta laika posmā no 2025. gada 8. jūnija līdz 2025. gada 15. jūnijam. Izpildītāja personālam jāierodas Nometnes organizēšanas vietā ne vēlāk kā 2025. gada 7. jūnijā.
1.6. Izpildītāja Iepirkumā iesniegtais tehniskais piedāvājums un finanšu piedāvājums (no dokumenta "AVANTIS PIETEIKUMS_precizejumi.docx", kas datēts ar 2025. gada 5. maiju, kur finanšu piedāvājuma kopsumma 78 cilvēkiem ir 54’328,00 EUR (piecdesmit četri tūkstoši trīs simti divdesmit astoņi euro un 00 centi) bez PVN ) ir šī Līguma neatņemama sastāvdaļa kā Pielikums Nr. 1. Pretrunu gadījumā starp Līguma pamattekstu un Pielikumu Nr. 1, noteicošais ir Līguma pamatteksts, ja vien Puses nav rakstveidā vienojušās citādi.
2. Līguma summa un norēķinu kārtība
2.1. Kopējā Līgumcena par Izpildītāja sniegtajiem Pakalpojumiem saskaņā ar Līguma 1.2. punktu ir 32’790,00 EUR (trīsdesmit divi tūkstoši septiņi simti deviņdesmit euro un 00 centi), neieskaitot PVN (Pamatojoties uz aprēķinu: 54’328,00 EUR (piecdesmit četri tūkstoši trīs simti divdesmit astoņi euro un 00 centi) (kopējais finanšu piedāvājums bez PVN) – 21’538,00 EUR (divdesmit viens tūkstotis pieci simti trīsdesmit astoņi euro un 00 centi) (tieši apmaksājamās naktsmītnes un ēdināšanas izmaksas bez PVN)]. PVN tiek aprēķināts un maksāts papildus saskaņā ar Latvijas Republikā spēkā esošajiem normatīvajiem aktiem. Pieņemot PVN likmi 21%, PVN summa ir 6’885,90 EUR (seši tūkstoši astoņi simti astoņdesmit pieci euro un 90 centi). Kopējā Līgumcena ar PVN (21%) ir 39’675,90 EUR (trīsdesmit deviņi tūkstoši seši simti septiņdesmit pieci euro un 90 centi).
2.2. Līgumcenā ir iekļautas visas izmaksas, kas Izpildītājam rodas saistībā ar Līguma 1.2. punktā noteikto Pakalpojumu pilnīgu un kvalitatīvu izpildi, tai skaitā visi nodokļi (izņemot PVN, kas tiek norādīts atsevišķi), nodevas, personāla izmaksas, transporta izmaksas, materiālu izmaksas, apakšuzņēmēju piesaistes izmaksas un jebkādas citas izmaksas.
2.3. Pasūtītājs veic Līguma 2.1. punktā noteiktās Līgumcenas samaksu Izpildītājam šādā kārtībā:
2.3.1. Avansa maksājums 7’935,18 EUR (septiņi tūkstoši deviņi simti trīsdesmit pieci euro un 18 centi), ieskaitot PVN (21%), tiek samaksāts 5 (piecu) darba dienu laikā pēc Līguma abpusējas parakstīšanas un Izpildītāja rēķina saņemšanas. Šis avansa maksājums nepārsniedz 20% no kopējās Līgumcenas ar PVN (saskaņā ar Iepirkuma nolikuma 2.6.4. apakšpunktu).
2.3.2. Atlikusī Līgumcenas daļa 31’740,72 EUR (trīsdesmit viens tūkstotis septiņi simti četrdesmit euro un 72 centi), ieskaitot PVN (21%), tiek samaksāta 10 (desmit) darba dienu laikā pēc Pakalpojumu pilnīgas pabeigšanas, abpusēja Pakalpojumu pieņemšanas-nodošanas akta parakstīšanas un Izpildītāja gala rēķina saņemšanas.
2.4. Visi maksājumi tiek veikti ar pārskaitījumu uz Izpildītāja Līgumā norādīto bankas kontu. Par samaksas dienu tiek uzskatīta diena, kad Pasūtītājs ir veicis pārskaitījumu.
2.5. Izpildītājs sagatavo rēķinus atbilstoši spēkā esošo normatīvo aktu prasībām, norādot Līguma numuru un datumu.
3. Pušu saistības
3.1. Izpildītāja saistības un tiesības:
3.1.1. Sniegt Pakalpojumus kvalitatīvi, ar pienācīgu rūpību, atbilstoši Līguma noteikumiem, Iepirkuma nolikuma prasībām, Izpildītāja iesniegtajam piedāvājumam (Pielikums Nr. 1), Latvijas Republikā spēkā esošajiem normatīvajiem aktiem un vispārpieņemtai praksei attiecīgajā jomā.
3.1.2. Nodrošināt Pakalpojumu sniegšanai nepieciešamo personālu ar atbilstošu kvalifikāciju un pieredzi (saskaņā ar Pielikumu Nr.1), kā arī nepieciešamos materiāltehniskos resursus, kas iekļauti Līgumcenā.
3.1.3. Ievērot Nometnes norises vietas iekšējās kārtības noteikumus un citus Pasūtītāja pamatotus norādījumus, kas saistīti ar Līguma izpildi.
3.1.4. Nodrošināt darba drošības, ugunsdrošības un citu drošības noteikumu ievērošanu Pakalpojumu sniegšanas laikā.
3.1.5. Nekavējoties informēt Pasūtītāju par jebkuriem apstākļiem, kas varētu kavēt vai apdraudēt Līguma pienācīgu izpildi.
3.1.6. Saskaņot ar Pasūtītāju Nometnes detalizētu programmu, piesaistāmos viesus un lektorus, kā arī jebkuras būtiskas izmaiņas Nometnes saturā vai norisē.
3.1.7. Pēc Pakalpojumu pabeigšanas sagatavot un iesniegt Pasūtītājam parakstīšanai Pakalpojumu pieņemšanas-nodošanas aktu.
3.1.8. Izpildītājam ir tiesības saņemt Līgumā noteikto samaksu par kvalitatīvi un pilnā apjomā sniegtiem Pakalpojumiem.
3.1.9. Izpildītājs ir tiesīgs piesaistīt apakšuzņēmējus Līguma izpildei, par to iepriekš informējot Pasūtītāju un saskaņojot ar Izpildītāja piedāvājumu. Izpildītājs ir pilnībā atbildīgs par piesaistīto apakšuzņēmēju darbību vai bezdarbību kā par savējo.
3.2. Pasūtītāja saistības un tiesības:
3.2.1. Veikt samaksu par kvalitatīvi un Līguma noteikumiem atbilstoši sniegtajiem Pakalpojumiem Līgumā noteiktajā kārtībā un termiņos.
3.2.2. Nodrošināt Izpildītājam piekļuvi Nometnes norises vietai un sniegt nepieciešamo informāciju un atbalstu, kas ir Pasūtītāja rīcībā un ir pamatoti nepieciešams Līguma izpildei.
3.2.3. Savlaicīgi izskatīt Izpildītāja iesniegtos dokumentus, saskaņojumus un pieņemšanas-nodošanas aktu.
3.2.4. Nodrošināt Līguma 1.3. punktā minēto darbu, pakalpojumu un resursu apmaksu un pieejamību saskaņotajos termiņos un apjomos.
3.2.5. Pasūtītājam ir tiesības kontrolēt Pakalpojumu sniegšanas gaitu un kvalitāti, netraucējot Izpildītāja operatīvo darbību.
3.2.6. Pasūtītājam ir tiesības pieprasīt no Izpildītāja informāciju par Līguma izpildes gaitu.
3.2.7. Ja Pakalpojumi sniegti nekvalitatīvi vai neatbilstoši Līguma noteikumiem, Pasūtītājam ir tiesības atteikties parakstīt pieņemšanas-nodošanas aktu un pieprasīt trūkumu novēršanu Līgumā noteiktajā kārtībā vai piemērot Līgumā paredzētos līgumsodus.

4. Pakalpojumu nodošanas-pieņemšanas kārtība 
4.1. Pēc Līguma 1.2. punktā noteikto Pakalpojumu pilnīgas pabeigšanas Izpildītājs sagatavo un iesniedz Pasūtītājam parakstīšanai Pakalpojumu pieņemšanas-nodošanas aktu divos eksemplāros, kam pievieno atskaiti par paveiktajiem darbiem un sasniegtajiem rezultātiem, ja Puses par to vienojušās.
4.2. Pasūtītājs 5 (piecu) darba dienu laikā no pieņemšanas-nodošanas akta saņemšanas dienas izskata to un:
4.2.1. ja Pakalpojumi sniegti kvalitatīvi un atbilstoši Līguma noteikumiem – paraksta pieņemšanas-nodošanas aktu un vienu tā eksemplāru nodod Izpildītājam;
4.2.2. ja konstatētas nepilnības vai neatbilstības Līguma noteikumiem – iesniedz Izpildītājam rakstisku motivētu atteikumu parakstīt pieņemšanas-nodošanas aktu, norādot konstatētos trūkumus un termiņu to novēršanai.
4.3. Gadījumā, ja Pasūtītājs iesniedzis motivētu atteikumu saskaņā ar Līguma 4.2.2. apakšpunktu, Izpildītājs par saviem līdzekļiem novērš norādītos trūkumus Pasūtītāja noteiktajā termiņā, kas nevar būt īsāks par 3 (trīs) darba dienām, ja Puses nevienojas citādi. Pēc trūkumu novēršanas Izpildītājs atkārtoti iesniedz pieņemšanas-nodošanas aktu saskaņā ar Līguma 4.1. punktu.
4.4. Ja Pasūtītājs Līguma 4.2. punktā noteiktajā termiņā nav parakstījis pieņemšanas-nodošanas aktu un nav iesniedzis Izpildītājam motivētu atteikumu, uzskatāms, ka Pakalpojumi ir pieņemti bez iebildumiem.
4.5. Par Pakalpojumu sniegšanas dienu tiek uzskatīta diena, kad Puses ir abpusēji parakstījušas pieņemšanas-nodošanas aktu, vai diena, kad iestājas Līguma 4.4. punktā minētie apstākļi.

5. Pušu atbildība un līgumsodi 
5.1. Puses ir savstarpēji atbildīgas par Līguma saistību neizpildi vai nepienācīgu izpildi saskaņā ar Līgumu un Latvijas Republikā spēkā esošajiem normatīvajiem aktiem.
5.2. Ja Izpildītājs savas vainas dēļ kavē Pakalpojumu sniegšanas gala termiņu vai Pasūtītāja noteikto trūkumu novēršanas termiņu, Pasūtītājam ir tiesības pieprasīt no Izpildītāja līgumsodu 0,5% (nulle komats pieci procenti) apmērā no Līguma 2.1. punktā noteiktās kopējās Līgumcenas (bez PVN) par katru nokavēto dienu, bet ne vairāk kā 10% (desmit procenti) no kopējās Līgumcenas (bez PVN).
5.3. Ja Pasūtītājs savas vainas dēļ kavē Līgumā noteiktos maksājumu termiņus, Izpildītājam ir tiesības pieprasīt no Pasūtītāja līgumsodu 0,5% (nulle komats pieci procenti) apmērā no laikā nesamaksātās summas par katru nokavēto dienu, bet ne vairāk kā 10% (desmit procenti) no laikā nesamaksātās summas.
5.4. Līgumsoda samaksa neatbrīvo Puses no Līguma saistību pilnīgas izpildes un zaudējumu atlīdzināšanas pienākuma, ja tādi radušies.
5.5. Izpildītājs ir atbildīgs par jebkuriem zaudējumiem, kas tā darbības vai bezdarbības rezultātā nodarīti Pasūtītājam vai trešajām personām Līguma izpildes laikā.

6. Intelektuālais īpašums
6.1. Jebkura ar šo Līgumu saistīta un jebkurā formā pieejama informācija vai citāda veida dati, tai skaitā Izpildītāja Līguma izpildes gaitā sagatavotie materiāli (piemēram, Nometnes koncepcija, programmas, metodiskie materiāli, atskaites, foto un video materiāli, ja to radīšana ir bijusi daļa no Pakalpojumiem), pāriet Pasūtītāja īpašumā no to radīšanas vai saņemšanas brīža, ja Puses nav rakstveidā vienojušās citādi.
6.2. Ja Līguma noteikto Pakalpojumu izpildes ietvaros Izpildītājs rada Pasūtītājam nododamu autordarbu, Izpildītājs ar šī Līguma parakstīšanas brīdi nodod Pasūtītājam bez papildu atlīdzības visas savas mantiskās autortiesības uz šo darbu neierobežotā apjomā un uz neierobežotu laiku visā pasaulē, tai skaitā, bet neaprobežojoties ar tiesībām darbu izmantot jebkādā veidā un nolūkā, reproducēt, izplatīt, publiskot, pārveidot, adaptēt, tulkot un nodot šīs tiesības tālāk trešajām personām.
6.3. Izpildītājs - autors saglabā savas neatsavināmās autora personiskās tiesības saskaņā ar Autortiesību likumu. Izpildītājs apliecina, ka tam ir visas nepieciešamās tiesības, lai nodotu Līguma 6.2. punktā minētās tiesības Pasūtītājam, un ka šāda nodošana nepārkāpj trešo personu tiesības.

7. Konfidencialitāte
7.1. Puses apņemas neizpaust trešajām personām konfidenciālu informāciju, kas tām kļuvusi zināma Līguma sagatavošanas vai izpildes gaitā, izņemot gadījumus, kad informācijas izpaušana nepieciešama saskaņā ar Latvijas Republikas normatīvajiem aktiem vai ar otras Puses iepriekšēju rakstisku piekrišanu.
7.2. Konfidencialitātes pienākums ir spēkā Līguma darbības laikā un 3 (trīs) gadus pēc Līguma izbeigšanās.
7.3. Par konfidenciālu informāciju nav uzskatāma publiski pieejama informācija vai informācija, kas kļuvusi publiski pieejama ne Pušu vainas dēļ.

8. Nepārvarama vara (force majeure)
8.1. Puses tiek atbrīvotas no atbildības par Līguma saistību daļēju vai pilnīgu neizpildi, ja šāda neizpilde radusies nepārvaramas varas apstākļu rezultātā, kurus Puses nevarēja paredzēt, novērst vai ietekmēt, un par kuru iestāšanos Puses nav atbildīgas (piemēram, dabas stihijas, karadarbība, plaši streiki, valsts institūciju pieņemti normatīvie akti vai lēmumi, kas tieši aizliedz vai būtiski ierobežo Līgumā paredzēto saistību izpildi).
8.2. Pusei, kurai kļuvis neiespējami izpildīt saistības nepārvaramas varas apstākļu dēļ, nekavējoties, bet ne vēlāk kā 3 (trīs) darba dienu laikā no šādu apstākļu iestāšanās brīža, rakstiski jāpaziņo otrai Pusei par šo apstākļu sākšanos un iespējamo ilgumu. Paziņojumam jāpievieno kompetentas iestādes izsniegts apliecinājums, ja tāds ir pieejams.
8.3. Ja nepārvaramas varas apstākļi turpinās ilgāk par 30 (trīsdesmit) kalendārajām dienām, katrai Pusei ir tiesības vienpusēji izbeigt Līgumu, par to rakstiski paziņojot otrai Pusei vismaz 5 (piecas) darba dienas iepriekš. Šādā gadījumā Puses veic savstarpējus norēķinus par faktiski izpildīto Līguma daļu līdz nepārvaramas varas apstākļu iestāšanās brīdim.

9. Līguma darbības termiņš, grozīšanas un izbeigšanas kārtība
9.1. Līgums stājas spēkā ar tā abpusējas parakstīšanas brīdi un ir spēkā līdz Pušu saistību pilnīgai izpildei, bet Pakalpojumu sniegšana tiek veikta līdz 2025. gada 15. jūnijam. Maksājumu saistības un Līguma noteikumi par konfidencialitāti, intelektuālo īpašumu un strīdu risināšanu paliek spēkā arī pēc Pakalpojumu sniegšanas termiņa beigām atbilstoši to būtībai.
9.2. Jebkuri Līguma grozījumi vai papildinājumi ir spēkā tikai tad, ja tie ir noformēti rakstveidā un tos ir parakstījušas abas Puses. Rakstiskās vienošanās kļūst par Līguma neatņemamu sastāvdaļu. 
9.3. Pasūtītājam ir tiesības vienpusēji izbeigt Līgumu pirms termiņa, par to rakstiski paziņojot Izpildītājam vismaz 10 (desmit) dienas iepriekš, ja:
9.3.1. Izpildītājs atkārtoti vai būtiski pārkāpj Līguma noteikumus un nenovērš pārkāpumu Pasūtītāja noteiktajā saprātīgā termiņā;
9.3.2. Pret Izpildītāju ir uzsākts maksātnespējas process vai tiek īstenota tā likvidācija;
9.3.3. Izpildītājs ir sniedzis nepatiesu informāciju, kas bija būtiska Līguma noslēgšanai.
9.4. Izpildītājam ir tiesības vienpusēji izbeigt Līgumu pirms termiņa, par to rakstiski paziņojot Pasūtītājam vismaz 10 (desmit) dienas iepriekš, ja Pasūtītājs atkārtoti vai būtiski kavē Līgumā noteiktos maksājumu termiņus (ilgāk par 30 dienām pēc atkārtota rakstiska atgādinājuma).
9.5. Līgumu var izbeigt pirms termiņa, Pusēm par to rakstveidā vienojoties.
9.6. Līguma pirmstermiņa izbeigšanas gadījumā Puses veic savstarpējus norēķinus par faktiski kvalitatīvi sniegtajiem Pakalpojumiem līdz Līguma izbeigšanas dienai.

10. Strīdu izskatīšanas kārtība
10.1. visus strīdus un nesaskaņas, kas rodas vai varētu rasties starp pusēm līguma izpildes gaitā, puses risina savstarpēju pārrunu ceļā.
10.2. ja vienošanos neizdodas panākt 30 (trīsdesmit) kalendāro dienu laikā, strīds tiek nodots izskatīšanai Latvijas republikas tiesā saskaņā ar spēkā esošajiem normatīvajiem aktiem.

11. Citi noteikumi 
11.1. Līgums sastādīts elektroniski, latviešu valodā uz 5 (piecām) lapaspusēm. Līgums parakstīts ar drošu elektronisko parakstu kam pievienots laika zīmogs. Līguma datums ir pēdējā pievienotā drošā elektroniskā paraksta un tā laika zīmoga pievienošanas datums.
12. Pušu paraksti.

